b'\n_START_ARTICLE_\nVandenskyros transformacija\n_START_PARAGRAPH_\nVandenskyros transformacija\xc2\xa0\xe2\x80\x93 vaizd\xc5\xb3 segmentavimo algoritmas, imituojantis vandenskyros linij\xc5\xb3 radim\xc4\x85 pagal vietov\xc4\x97s reljef\xc4\x85._NEWLINE_Prakti\xc5\xa1kai vandenskyros transformacija paprastai naudojama ne pa\xc4\x8diam vaizdui, o jo gradientui. Ta\xc4\x8diau kartais naudojama ir vaizdo atstumo funkcija.\n_START_SECTION_\nNeformalus po\xc5\xbei\xc5\xabris\n_START_PARAGRAPH_\n\xc5\xbdi\xc5\xabrint neformaliai, vaizdas, kuriam taikoma vandenskyros transformacija, atitinka vietov\xc4\x97s reljef\xc4\x85. Vandenskyros linij\xc5\xb3 jame gali b\xc5\xabti ie\xc5\xa1koma dviem pagrindiniais b\xc5\xabdais. Istori\xc5\xa1kai pirmu b\xc5\xabdu imituojamas lietaus la\xc5\xa1\xc5\xb3 tek\xc4\x97jimas nuo bet kurio vaizdo ta\xc5\xa1ko \xc5\xbeemyn (link atitinkamo lokalinio minimumo). Tokiu atveju ta\xc5\xa1kai, nuo kuri\xc5\xb3 vanduo teka link to paties lokalaus minimumo, vadinami baseinu, o basein\xc5\xb3 ribos\xc2\xa0\xe2\x80\x93 vandenskyros linijomis. Pagal kit\xc4\x85 interpretacij\xc4\x85 laikoma, kad reljefas nardinamas \xc4\xaf vanden\xc4\xaf, kuris gali prasiskverbti \xc4\xaf pavir\xc5\xa1i\xc5\xb3 per lokalinius minimumus. Tokiu atveju vandenskyros linijos atskiria skirting\xc5\xb3 minimum\xc5\xb3 u\xc5\xbetvindomus baseinus. Laikoma, kad pastaroji interpretacija leid\xc5\xbeia algoritm\xc4\x85 realizuoti papras\xc4\x8diau.\n_START_SECTION_\nAlgoritmai\n_START_PARAGRAPH_\nEsama \xc4\xafvairi\xc5\xb3 algoritm\xc5\xb3, realizuojan\xc4\x8di\xc5\xb3 vandenskyros transformacij\xc4\x85._NEWLINE_Pagal Mejerio algoritm\xc4\x85 prie\xc5\xa1 skai\xc4\x8diavimus yra duotas paveiksl\xc4\x97lis ir pradiniai \xc5\xbeymekliai su skirtingomis \xc5\xbeym\xc4\x97mis. Visi gretimi \xc5\xbeymekliams \xc5\xbeym\xc4\x97s neturintys pikseliai \xc4\xaftraukiami \xc4\xaf prioritetin\xc4\x99 eil\xc4\x99, kurioje prioritetas nustatomas pagal pikselio reik\xc5\xa1m\xc4\x99 (ma\xc5\xbeesn\xc4\x97 reik\xc5\xa1m\xc4\x97\xc2\xa0\xe2\x80\x93 auk\xc5\xa1tesnis prioritetas). Po to i\xc5\xa1 \xc5\xa1ios eil\xc4\x97s vis imami pikseliai. Jei pa\xc5\xbeym\xc4\x97t\xc5\xb3 paimto pikselio kaimyn\xc5\xb3 \xc5\xbeym\xc4\x97s sutampa, \xc5\xa1iam pikseliui irgi priskiriama ta \xc5\xbeym\xc4\x97 ir \xc4\xaf eil\xc4\x99 \xc4\xaftraukiami nepa\xc5\xbeym\xc4\x97ti jo kaimynai. Galiausiai visi vienam baseinui priklausantys pikseliai gauna tas pa\xc4\x8dias \xc5\xbeymes, o vandenskyros linijoms priklausantys pikseliai lieka nepa\xc5\xbeym\xc4\x97ti. Yra \xc5\xbeinoma, kad \xc5\xa1iuo algoritmu gaunamos vandenskyros linijos visada yra plonos (vieno pikselio plo\xc4\x8dio)._NEWLINE_Pagal Vincento-Soilo algoritm\xc4\x85 prie\xc5\xa1 skai\xc4\x8diavim\xc4\x85 yra duotas tik pats paveiksl\xc4\x97lis. Skai\xc4\x8diavimai jame atliekami dviem etapais. Pirmajame etape vaizdo pikseliai yra surikiuojami reik\xc5\xa1m\xc4\x97s did\xc4\x97jimo tvarka. Kitame etape vis imami ma\xc5\xbeiausi\xc4\x85 reik\xc5\xa1m\xc4\x99 turintys neapdoroti pikseliai. Jiems priskiriama pradin\xc4\x97 \xc5\xbeym\xc4\x97. Tokie pikseliai, turintys kaimyn\xc5\xb3, apdorot\xc5\xb3 ankstesniuose \xc5\xbeingsniuose, ra\xc5\xa1omi \xc4\xaf eil\xc4\x99. Po to i\xc5\xa1 \xc5\xa1ios eil\xc4\x97s vis imami pikseliai, \xc4\xaf j\xc4\x85 dedant pradin\xc4\x99 \xc5\xbeym\xc4\x99 turin\xc4\x8dius j\xc5\xb3 kaimynus. Tie paimti i\xc5\xa1 eil\xc4\x97s pikseliai, kuri\xc5\xb3 neapdoroti kaimynai priklauso skirtingiems baseinams, priskiriami vandenskyros linijai, tuo tarpu turintys kaimynus tik i\xc5\xa1 vieno baseino, gauna jo \xc5\xbeym\xc4\x99 (pikseliai, kuri\xc5\xb3 visi neapdoroti kaimynai priklauso vandenskyros linijai taip pat jai priskiriami, nors toki\xc4\x85 \xc5\xbeym\xc4\x99 kitame \xc5\xbeingsnyje leid\xc5\xbeiama pakeisti \xc4\xaf baseino \xc5\xbeym\xc4\x99). Pikseliai, kurie ir po tokio apdorojimo turi pradin\xc4\x99 \xc5\xbeym\xc4\x99, laikomi naujais lokaliais minimumais ir gauna nauj\xc4\x85 \xc5\xbeym\xc4\x99. Nustatyta, kad tokio algoritmo laikinis sud\xc4\x97tingumas yra tiesinis._NEWLINE_Taip pat esama algoritm\xc5\xb3, kurie atlieka vandenskyros transformacij\xc4\x85 pagal topografin\xc4\xaf atstum\xc4\x85._NEWLINE_Vandenskyros transformacijos radimas i\xc5\xa1lygiagretinamas dviem pagrindiniais b\xc5\xabdais. Pagal vien\xc4\x85 i\xc5\xa1 j\xc5\xb3 vaizdas yra skaidomas \xc4\xaf dalis, kurios paskirstomos procesoriams ir apdorojamos, o tada gauti rezultatai suliejami. Pagal kit\xc4\x85 procesoriams paskirstomos ne vaizdo dalys, o lokaliniai minimumai.\n_START_SECTION_\nDa\xc5\xbenesni patobulinimai\n_START_PARAGRAPH_\nKadangi vandenskyros transformacija paprastai randa daugiau plot\xc5\xb3, negu i\xc5\xa1 tikro esama (kitaip tariant, stebima perteklin\xc4\x97 segmentacija), naudojami \xc4\xafvair\xc5\xabs metodai randam\xc5\xb3 plot\xc5\xb3 kiekiui suma\xc5\xbeinti. Vienas i\xc5\xa1 j\xc5\xb3\xc2\xa0\xe2\x80\x93 \xc5\xbeymekliais valdoma vandenskyros transformacija. Pagal \xc5\xa1\xc4\xaf metod\xc4\x85 yra parenkami pikseliai, kurie priklauso objektams (objekt\xc5\xb3 \xc5\xbeymekliai) ir pikseliai, kurie priklauso fonui (fono \xc5\xbeymekliai). Tada gradientinis vaizdas modifikuojamas taip, kad jame likt\xc5\xb3 tik ribos tarp \xc5\xbeymekli\xc5\xb3. Tam gali b\xc5\xabti pritaikoma morfologin\xc4\x97 rekonstrukcija.'